РЕШЕНИЕ № 623/2007/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 23 май 2007 година
за изменение на Директива 2002/2/ЕО за изменение на Директива 79/373/ЕИО на Съвета относно обращението на комбинирани фуражи
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 152, параграф 4, буква б) от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултации с Комитета на регионите,
в съответствие с процедурата, предвидена в член 251 от Договора (2),
като имат предвид, че:
(1)
С разпоредбата на член 1, параграф 1, буква б) от Директива 2002/2/ЕО на Европейския парламент и на Съвета (3) за изменение на Директива 79/373/ЕИО на Съвета от 2 април 1979 г. относно обращението на комбинирани фуражи (4) към член 5, параграф 1 от Директива 79/373/ЕИО се добавя буква, която изисква от производителите на комбинирани фуражи за животни да посочат по искане на потребителя точното съдържание на фуража.
(2)
Съдът на Европейските общности в свое решение от 6 декември 2005 г. по обединени дела C-453/03, C-11/04, C-12/04 и C-194/04 (5) обяви член 1, параграф 1, буква б) от Директива 2002/2/ЕО за недействителен с оглед принципа на пропорционалност.
(3)
С член 233 от Договора се изисква от институциите, чиито актове са били обявени за недействителни, да предприемат необходимите мерки за изпълнение на решението на Съда на Европейските общности.
(4)
Целта за гарантиране безопасността на фуражите се постига, наред с другото, и чрез прилагане и изпълнение на разпоредбите на Регламент (ЕО) № 178/2002 на Европейския парламент и на Съвета (6) и на Регламент (ЕО) № 183/2005 на Европейския парламент и на Съвета (7).
(5)
Редица съдебни решения в държавите-членки доведоха до различно и неравномерно въвеждане и прилагане на Директива 2002/2/ЕО и към настоящия момент пред националните съдилища има висящи различни дела, свързани с нея.
(6)
Европейският парламент и Съветът не внасят по-големи изменения в основния законодателен акт в настоящия момент, тъй като Комисията обеща като част от програмата за опростяване на законодателството да внесе до средата на 2007 г. предложения за цялостно преразглеждане на законодателството в областта на фуражите. Те очакват, че въпросът с така нареченото „открито обявяване“ на съставките ще бъде изцяло преразгледан в този контекст и очакват нови предложения от Комисията, които да отчитат както интересите на селските стопани за точна и подробна информация относно хранителните съставки, съдържащи се във фуражите, така и интересите на производителите от гарантиране на достатъчна защита на тайните на производството.
(7)
В член 12, втора алинея от Директива 79/373/ЕИО, въведена с член 1, параграф 5 от Директива 2002/2/ЕО, вече се предвижда задължаване на производителите на комбинирани фуражи да осигурят, при поискване, достъп на органите, отговорни за провеждането на официални инспекции, до всички документи, касаещи съставките на фуражите, които ще бъдат пуснати в обращение, което ще позволи да бъде проверена точността на информацията, обозначена на етикета.
(8)
Следователно Директива 2002/2/ЕО следва да бъде съответно изменена,
ПРИЕХА НАСТОЯЩОТО РЕШЕНИЕ:
Член 1
Директива 2002/2/ЕО се изменя, както следва:
1.
Член 1, параграф 1, буква б) се заличава.
2.
В член 1, параграф 6 текстът на член 15а от Директива 79/373/ЕИО се заменя със следното:
„Член 15а
Въз основа на получената от държавите-членки информация Комисията предоставя на Европейския парламент и на Съвета най-късно до 6 ноември 2006 г. доклад за изпълнение на мерките, въведени с член 5, параграф 1, буква й) и параграф 5, буква г), както и с член 5в и член 12, втора алинея, по-специално по отношение на посочването, под формата на тегловен процент, на количествата фуражни суровини в етикетите на комбинираните фуражи, включително и разрешения толеранс, придружен от всякакви предложения, които целят подобряването на тези мерки.“
Член 2
Настоящото решение влиза в сила в деня след публикуването му в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 23 май 2007 година.